સ્ત્રી-દિવસની ઉજવણી પૂર્ણ થઈ. મજાક કે વક્રદૃષ્ટિ બાદ કરતાં લોકોમાં હકારાત્મકતા દેખાઈ. સમત્વ ‘ને એકત્વની સમજ જણાઈ. સ્ત્રીને એક મનુષ્ય, એક વ્યક્તિ તરીકે જોવાની વાતને સાચી તેમ જ સરળ રીતે સ્વીકારવાની દિશામાં સૌ આગળ વધી રહ્યાં છીએ. ભવિષ્યમાં સ્ત્રી અને પુરુષની નાગરિક તરીકેની ફરજની હરીફાઈ થશે. સ્ત્રીઓ દેશની તિજોરીમાં સિંહણફાળો આપશે. ફક્ત પુરુષની સમોવડી થવાની વાતથી આગળ વધી સ્ત્રી તરીકેની સ્વતંત્ર વ્યાખ્યા, ઓળખ અને અસ્તિત્વ મેળવવાના પથ પર દોડતી સ્ત્રીઓ બેશક પુરુષ કરતાં શરીરશાસ્ત્રની નજરે નોખી જ રહેવાની. સમલિંગી સંબંધનો મામલો જુદો છે. વિજ્ઞાન જ્યાં સુધી પુરુષને પૂર્ણ રૃપે માતૃત્વ ના અર્પી શકે ત્યાં સુધી અને જ્યાં સુધી વિષમલિંગી સંબંધ જીવે છે ત્યાં સુધી પુરુષ અને સ્ત્રીઓ બંને એવું જ ઇચ્છશે કે બંને પોતપોતાનાં લૈંગિક લક્ષણ જાળવી રાખે, તેનું જતન કરે અને તે થકી એકમેકને સુંદર એવં સેક્સી દેખાય.